b'\n_START_ARTICLE_\nAnna Margareta Salmelin\n_START_PARAGRAPH_\nAnna Margareta Salmelin\xc2\xa0(1716 \xe2\x80\x93 8. syyskuuta 1789 Ilomantsi) oli suomalainen sotavanki. H\xc3\xa4n oli ilomantsilaisen lukkarin Johan Lackmanin (1702\xe2\x80\x931770) puoliso. H\xc3\xa4n tuli kuuluisaksi Pikkuvihan miehityksen aikana 1742\xe2\x80\x931743 onnistuttuaan vapauttamaan suuren joukon ven\xc3\xa4l\xc3\xa4isten ottamia suomalaisia sotavankeja. Ven\xc3\xa4j\xc3\xa4n miehityksen aikana h\xc3\xa4net oli perheineen viety sotavangiksi Ven\xc3\xa4j\xc3\xa4lle monen aikansa suomalaisen tavoin.\n_START_SECTION_\nVihamielisyydet Ilomantsissa\n_START_PARAGRAPH_\nElokuussa 1741 perusteettiin vartiosto siviiliv\xc3\xa4est\xc3\xb6n suojelemiseksi Ilomantsin pit\xc3\xa4j\xc3\xa4n kirkolle. Ven\xc3\xa4l\xc3\xa4iset yll\xc3\xa4ttiv\xc3\xa4t ja vangitsivat t\xc3\xa4m\xc3\xa4n vartioston marraskuussa 1741, h\xc3\xa4vittiv\xc3\xa4t koko pit\xc3\xa4j\xc3\xa4n it\xc3\xa4osan ja raahasivat sadoittain siviiliv\xc3\xa4ke\xc3\xa4 Ven\xc3\xa4j\xc3\xa4lle Laatokan kaupunkiin ja Belozerskiin. _NEWLINE_Lukkari Lackmanin perhe sek\xc3\xa4 26 muuta kirkonkyl\xc3\xa4l\xc3\xa4ist\xc3\xa4 vangittin. Vangittuja myytiin orjiksi ja kastettiin uudelleen ortodoksiuskontoon.\n_START_SECTION_\nPelastusoperaatio\n_START_PARAGRAPH_\nSalmelin palasi sotatoimien lakattua ensimm\xc3\xa4isen kuuden palautetun sotavangin joukossa Ilomantsiin. H\xc3\xa4n oli huolissaan perheest\xc3\xa4\xc3\xa4n, joka oli j\xc3\xa4\xc3\xa4nyt Belozerskiin. Kun kirkkoherra otti toisen miehen lukkariksi, Salmelin lainasi matkarahat ja matkusti Pietariin. Pietarista h\xc3\xa4n jatkoi matkaansa Ruotsin l\xc3\xa4hetyst\xc3\xb6n komissiosihteeri Karl Bertil Lagerflychtin avustuksella Belozerskiin. _NEWLINE_Kielitaitoisen adjutantin avulla sanavalmiiksi ja yli-innokkaaksi kuvailtu Salmelin onnistui vapauttamaan perheens\xc3\xa4 ja naapurinsa, vaikka ven\xc3\xa4l\xc3\xa4iset orjanomistajat yrittiv\xc3\xa4t salailla tai v\xc3\xa4itt\xc3\xa4\xc3\xa4 orjiensa mieluummin j\xc3\xa4\xc3\xa4v\xc3\xa4n Ven\xc3\xa4j\xc3\xa4lle.\xc2\xa0Belozerskista palautettiin todenn\xc3\xa4k\xc3\xb6isesti h\xc3\xa4nen ansiostaan 16 miest\xc3\xa4 ja 12 naista. _NEWLINE_Anna Margareta Salmelin ei tyytynyt pelk\xc3\xa4st\xc3\xa4\xc3\xa4n sankaruuteen, vaan vaati pelastetuilta naapureiltaan korvauksia pelastusoperaatiosta syysk\xc3\xa4r\xc3\xa4jill\xc3\xa4 1748. Vastaajina oli 13 perhekuntaa, yhteens\xc3\xa4 22 henke\xc3\xa4, jotka lupasivat maksaa vaurastuttuaan. Vuonna 1756 h\xc3\xa4n viel\xc3\xa4 velkoi kuuksenvaaralaisen Iivana Puharisen vaimolta Outilta lehm\xc3\xa4\xc3\xa4 korvauksena h\xc3\xa4nen poikansa Ontrein pelastamisesta. Nelj\xc3\xa4 muuta pelastettua puolestaan todisti p\xc3\xa4\xc3\xa4sseens\xc3\xa4 pois Ontrein mukana ilman lukkarinvaimon apua.\n_START_SECTION_\nLapset\n_START_PARAGRAPH_\nAnna Margareta Salmelinin ja Johan Lackmanin lapsia olivat Beata Juliana (1735), Ericus (1736), Mats (1738\xe2\x80\x931791), Anna Christina (1739), Brita (1746\xe2\x80\x931749), Johannes (1748\xe2\x80\x931750), Catharina (1750\xe2\x80\x931753) ja Samuel (1753).'